ชาวไร่ยาสูบผิดหวังรัฐบาล ขึ้นภาษีบุหรี่โหด ผวารายได้ลดอีก
ชาวไร่ยาสูบผิดหวังรัฐบาล ชี้ขึ้นภาษีบุหรี่โหด หวั่นโควตาหาย รายได้ลดอีก
30 ก.ย. 2564

นายประเสริฐ สงวนทรัพย์ นายกสมาคมชาวไร่ยาสูบ จ. สุโขทัย และตัวแทนภาคียาสูบแห่งประเทศไทย เผยหลังทราบข่าวที่ประชุม ครม. เมื่อวันที่ 28 ก.ย. เห็นชอบการกำหนดอัตราภาษีสรรพสามิตบุหรี่ใหม่ ซึ่งจะมีผลทำให้ราคาจำหน่ายบุหรี่ปรับขึ้นเฉลี่ยซองละ 8 บาท มีผลบังคับใช้ 1 ต.ค.นี้ ว่า“พวกเราผิดหวังเป็นอย่างมากที่รัฐบาลพลเอกประยุทธ์ ตัดสินใจปรับขึ้นภาษียาสูบที่สูงมากเกินไปอีกครั้งหนึ่ง หากบุหรี่ปรับราคาเพิ่มอีกซองละ 8 บาท และราคาบุหรี่ขั้นต่ำกระโดดขึ้นจาก 60 บาทไปเป็น 68 บาท ย่อมต้องกระทบต่อยอดขายของ ยสท. และส่งผลกระทบต่อเนื่องมาถึงการรับซื้อใบยาสูบของชาวไร่ยาสูบ ที่ขณะนี้โดนตัดโควตารับซื้อลงเหลือเพียง 50% มาเป็นเวลา 4 ปีติดต่อกันแล้ว และยังต้องเจอกับการระบาดของโควิด-19 และน้ำท่วมหนักในหลายพื้นที่”“แม้ว่าเราจะดีใจที่มีการแก้ไขภาษี 40% ออกไปแต่เราก็ผิดหวังกับการขึ้นภาษีของรัฐบาลในครั้งนี้ เพราะเหมือนไม่ได้คำนึงถึงความเดือดร้อนของชาวไร่ยาสูบเลย ท่านนายกฯ พลเอกประยุทธ์ จันทร์โอชา เพิ่งมาลงพื้นที่ จ สุโขทัยด้วย น่าจะทราบดีว่า พืชผลทางการเกษตรอื่น ๆ เช่น ข้าว พริก ข้าวโพด ที่ชาวไร่ปลูกระหว่างรอฤดูกาลปลูกยาสูบได้รับความเสียหาย ชาวไร่ต่างได้รับความเดือนร้อนกันทั่วหน้า บางรายหวังว่าจะขายพริก ขายข้าวโพด นำเงินมาลงทุนทำเกษตรหรือปลูกยาสูบต่อ ก็ต้องขาดทุน”“ก่อนหน้านี้ รัฐบาลก็ย้ำมาตลอดว่าการขึ้นภาษีจะให้สำคัญกับการดูแลชาวไร่ยาสูบด้วย แต่การขึ้นภาษีที่สูงมากขนาดนี้ ในภาวะที่โรคโควิดกำลังแพร่ระบาดอย่างรุนแรง แสดงว่ารัฐบาลเลือกไม่ให้ความสำคัญกับปากท้องของชาวไร่ ไม่สนใจความเดือดร้อนของพวกเราชาวไร่กว่า 3 หมื่นครอบครัวเลย แต่กลับจะไปทำให้ปัญหาบุหรี่เถื่อนมาแย่งตลาดเพิ่มขึ้นไปอีก”มีรายงานว่าที่ประชุม ครม. ยังได้มีการอนุมัติในหลักการโครงการให้ความช่วยเหลือเกษตรกรผู้เพาะปลูกยาสูบ ที่ได้รับผลกระทบจากการลดปริมาณการรับซื้อใบยาสูบของ ยสท. ฤดูการผลิต 2562/2563 วงเงินชดเชย 160 ล้านบาท


เกี่ยวกับเรื่องนี้ นายกิตติทัศน์ ผาทอง ผู้จัดการสมาคมผู้บ่ม ผู้เพาะปลูก และผู้ค้าใบยาสูบไทย กล่าวว่า “แม้รัฐบาลจะได้มีการอนุมัติเงินชดเชยให้กับชาวไร่ ซึ่งเป็นการชดเชยโควตาที่ถูกลดไปตั้งแต่ฤดูกาลปลูกปี 2562/2563 ที่พวกเราทวงถามมาตลอดกว่า 2 ปี ส่วนปี 2563/2564 ก็ยังไม่มีการพูดถึง พวกเรายังกังวลว่า การขึ้นภาษีที่สูงมากในครั้งนี้กับการที่รัฐบาลยังคงเลือกใช้โครงสร้างภาษีแบบ 2 อัตรา ที่ส่งผลกระทบต่อพวกเราอย่างมากตั้งแต่มีการนำมาใช้ในปี 2560 เหมือนเดิม จะทำให้ชาวไร่ยาสูบต้องโดนลดโควตาลงอีกเหมือนเมื่อครั้งที่ขึ้นภาษีบุหรี่เมื่อปี 2560 หรือไม่ ถึงตอนนั้น พวกเราก็คงต้องไปเรียกร้องให้รัฐบาลรับผิดชอบแก้ไขนโยบายภาษีสรรพสามิตอีกครั้ง เพราะผลกระทบที่เกิดขึ้นมาจากการตัดสินใจด้านนโยบายภาษีที่ผิดพลาดของรัฐบาลเอง”